कहा जाता है कि नुक्कड़ नाटकों में जनान्दोलनों के साथ उतार-चढ़ाव आता है और इस वक्त चूंकि किसी विराट् जनान्दोलन का अभाव दिखता है इसलिए रंगकर्मी इस माध्यम से दूर हो गये हैं। इसका तात्पर्य तो यही निकलता है कि नुक्कड़ नाट्य दलों का अपनी पक्षधरता और राजनीति से मोहभंग हुआ है और उन्हें अब शायद किसी बड़े राजनीतिक-सामाजिक परिवर्तन की उम्मीद नहीं रही। यदि ऐसा नहीं है तो फिर इस गतिरोध की वजह क्या है? संभव है इसके पीछे नुक्कड़ नाटक के क्षेत्र में सरकार, कॉरपोरेट कंपनियों और राजनीतिक दलों द्वारा अन्धाधुन्ध झोंके जा रहे पैसों की महिमा हो, जिसके लालच में ये संगठन अपने प्रतिरोध का पाला बदल कर गुपचुप तरीके से सहमति के पाले में आ गये, या कि धीरे-धीरे वे अपने वृहत् उद्देश्यों से भटक कर खुली बाज़ार व्यवस्था वाली कुलीन संस्कृति के व्यामोह में फंस गये हैं।